**Répcelak Város Önkormányzata Képviselő-testületének 28/2021.(XII.17.) önkormányzati rendelete az önkormányzat 2022. évi átmeneti gazdálkodásáról**

Répcelak Város Önkormányzat Képviselő-testülete az államháztartásról szóló 2011. évi CXCV. törvény 25 §. (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el.

**1. Általános rendelkezések**

**1. §**

A Képviselő-testület felhatalmazást ad a polgármesternek az önkormányzat bevételeinek folytatólagos beszedésére és a kiadásoknak a 3-6. §-ban meghatározott feltételekkel történő teljesítésére.

**2. §**

E rendelet hatálya kiterjed:

*a)* Répcelak Város Önkormányzatára (a továbbiakban: önkormányzat),

*b)* Répcelaki Közös Önkormányzati Hivatalra (a továbbiakban: hivatal),

*c)* az önkormányzat fenntartásában működő költségvetési szervekre, és

*d)* az önkormányzat tulajdonában álló gazdasági társaságok működésével kapcsolatos egyes kérdésekre.

**2. Az önkormányzat átmeneti gazdálkodása**

**3. §**

(1) Felhatalmazást kap a polgármester, hogy az átmeneti gazdálkodás időszakában az államháztartásról szóló 2011. évi CXCV. és az önkormányzati gazdálkodásra vonatkozó jogszabályi rendelkezések betartásával intézkedéseket tegyen az önkormányzatot megillető bevételek folyamatos beszedésére és a felmerülő, indokolt kiadások teljesítésére.

(2) Az átmeneti időszakban teljesített bevételeket és kiadásokat a költségvetésről szóló rendeletbe be kell építeni.

(3) Az Önkormányzat működési-fenntartási kiadásainak teljesítése a költségvetési évet közvetlenül megelőző év korrigált eredeti előirányzata 1/12 részéig, az ellátottak pénzbeli kiadásainak teljesítése a költségvetési évet közvetlenül megelőző év eredeti előirányzata 1/12 részéig terjedhet havonta.

(4) Az 1/12 rész meghatározásakor az előző évi eredeti előirányzatot korrigálni kell az áthúzódó jellegű kötelezettség-vállalások összegével, szerkezeti, szervezeti változások és több éves kihatással járó vállalt kötelezettségek összegével. Ettől eltérni csak a rendelet 4. §-ában felsorolt esetekben, illetve Képviselő-testület eseti döntései alapján lehet.

**3. Költségvetési szervek átmeneti gazdálkodása**

**4. §**

(1) Az Önkormányzati fenntartású költségvetési intézmények, valamint a Hivatal irányító szervi támogatását az átmeneti gazdálkodás időszakában a 2021. évi költségvetési rendeletben meghatározott eredeti előirányzat főösszegének 1/12 részének megfelelő összegben kell biztosítani, figyelemmel az előző évben elrendelt és áthúzódó szerkezeti változásokra, feladat-elmaradásokra vagy többletfeladatok többletköltségei időarányos részére, a rendszeres jellegű vagy az áthúzódó kötelezettségvállalások kiadási szükségleteire.

(2) Az önkormányzat fenntartásában működő költségvetési intézmények, valamint a Hivatal az átmeneti gazdálkodás időszakában az előző évi költségvetésük eredeti előirányzatának 1/12 részéig vállalhatnak kötelezettséget, teljesíthetnek kiadásokat, figyelemmel az (1) bekezdésben meghatározott szempontokra is.

(3) Az (1) és (2) bekezdésben foglaltaktól kizárólag a Képviselő-testület eseti döntései alapján lehet eltérni.

(4) A 2022. évi költségvetéséről szóló önkormányzati rendelet hatálybalépéséig – amennyiben törvény másként nem rendelkezik – általános bérfejlesztésre kötelezettséget vállalni nem lehet, mely alól kivétel a közalkalmazottak és köztisztviselők előmenetelével kapcsolatos átsorolásokkal együtt járó többletbérek időarányos része és a teljesítményértékelésen alapuló illetményeltérítés. A 2022. január 1-jétől esedékes bérintézkedéseket a költségvetési szervek dolgozóit érintően az átmeneti gazdálkodás időszakában a közalkalmazottak jogállásáról szóló 1992. évi XXXIII. törvény, a közszolgálati tisztviselőkről szóló 2011. évi CXCIX. törvény és a Munka Törvénykönyvéről szóló 2012. I. törvény értelmében fizetendő személyi juttatásokat kell teljesíteni.

(5) Az Önkormányzat és költségvetési szervei állományába nem tartozó, 2021. évben megbízási szerződés keretében foglalkoztatottakra vonatkozóan az átmeneti gazdálkodásról szóló rendelet időtartama alatt kötelezettség vállalható.

**4. Beruházások, felújítások és egyéb felhalmozási célú kiadások**

**5. §**

(1) Pályázati támogatásokkal megvalósuló beruházások és felújítások esetében kötelezettségvállalás az átmeneti gazdálkodás időszakában kizárólag a 2021. évi költségvetésben rendelkezésre álló előirányzat és az elnyert támogatási összeg együttes összegének erejéig vállalható. Amennyiben a rendelkezésre álló együttes összeg nem nyújt fedezetet a kötelezettségvállalásra, akkor a Képviselő-testület külön, határozatban rögzített eseti döntése alapján vállalható a kötelezettségvállalás és indítható a feladat. A kötelezettségvállalásokhoz és a feladatok indításához biztosítani kell a szükséges pénzügyi fedezet rendelkezésre állását.

(2) Az átmeneti gazdálkodás időszakában az önkormányzat 2021. évre tervezett beruházási, felújítási feladatainak 2022. évi kifizetései a 2021. évre jóváhagyott előirányzatok maradványain belül teljesíthetők, a már megkötött szerződések pénzügyi áthúzódásainak megfelelően.

(3) A 2022. évi pályázatokhoz szükséges saját erő vállalása – az előző időszakban vállalt saját erő figyelembevételével - a Képviselő-testület döntése alapján történhet.

**5. Egyéb rendelkezések**

**6. §**

(1) Az 1. § értelmében felhatalmazást kap a Polgármester a feladatok elvégzéséhez a 2021. évi korrigált eredeti előirányzat időarányos részének biztosítására, amely alól kivételt képeznek az alábbi működési célú kiadások:

*a)* a rendkívüli, vis maior helyzetek megszüntetésének kiadásaira,

*b)* A Répcelaki Városüzemeltetési és Szolgáltató Nonprofit Kft. számára 10.000.000 Ft működési előleg a kötelező önkormányzati feladatok ellátása céljából előfinanszírozás keretében, utólagos elszámolási kötelezettség mellett.

(2) Az átmeneti időszak alatt új kötelezettség vállalható az alábbi fejlesztési célú kiadásokra: az előkészítés alatt álló, benyújtandó pályázatokkal összefüggésben felmerülő kiadásokra.

**7. §**

Ez a rendelet 2022. január 1-jén lép hatályba, és a 2022. évi költségvetéséről szóló rendelet hatálybalépésének napján hatályát veszti.

Répcelak, 2021. december 16.

Szabó József dr. Kiss Julianna

polgármester jegyző

Záradék: a rendelet kihirdetve 2021. december 17-én.

dr. Kiss Julianna sk.

jegyző